Na temelju članka **62 .**  Statuta Osnovne škole Markušica,Markušica ( u daljem tekstu: Škola)

Školski odbor na sjednici održanoj **03. studenoga 2011. donio je**

**PRAVILNIK**

**O PEDAGOŠKIM MJERAMA**

**I.      OPĆE ODREDBE**

Članak 1.

Ovim Pravilnikom propisuju se uvjeti, način, postupak i ovlaštenja tijela u svezi s donošenjem i izvršavanjem pedagoških mjera koje se primjenjuju prema učenicima.

Članak 2.

Prema učenicima primjenjuju se ove pedagoške mjere:

1.      mjere poticanja

* pismene pohvale ( pohvalnice )
* usmene pohvale
* nagrade

2.      kaznene pedagoške mjere

* opomena
* ukor
* strogi ukor
* odgojno obrazovni tretman produženog stručnog postupka
* preseljenje u drugu školu

**II.        POHVALE I NAGRADE**

Članak 3.

Učenici koji se ističu u učenju i vladanju te aktivnostima u Školi i izvan Škole, mogu biti pohvaljeni i nagrađeni.

Pohvale i nagrade učenicima dodjeljuju tijela Škole utvrđena odredbama ovog Pravilnika.

Članak 4.

Pohvale su:

* pohvalnice (pisane pohvale), povelje, priznanja, plakete, diplome i sl.
* usmene pohvale objavljene na skupovima u svezi s obilježavanjem prigodnih događaja
* priznanja u obliku medalja, prigodnih značaka, pokala i sl.

Članak 5.

Nagrade su:

* knjige, skulpture, umjetničke slike, albumi, fotografije i sl.
* športski rekviziti, alat za rad, pribor za umjetničko stvaranje, glazbeni instrumenti i sl.
* novčane nagrade.

Sredstva za nagrade utvrđuju se financijskim planom Škole.

Članak 6.

Pohvale i nagrade iz članka 4. i 5. ovog Pravilnika mogu se dodjeljivati pojedinačno, skupini, razredu i sl.

Članak 7**.**

Pohvale i nagrade mogu predlagati učenici, učitelji, stručni suradnici i tijela Škole te fizičke i pravne osobe izvan Škole.

Pohvale i nagrade mogu dodjeljivati Školski odbor, Učiteljsko i Razredno vijeće te ravnatelj.

Članak 8.

O dodijeljenoj nagradi učeniku se izdaje i pisana isprava.

O pohvalama i nagradama u Školi se vodi evidencija.

Članak 9.

Pisana pohvala iz članka 4. i pisana isprava iz članka 8. stavak 1. Pravilnika izdaje se na obrascu koji utvrđuje Učiteljsko vijeće.

Pisanu pohvalu potpisuje predsjednik tijela koje je pisanu pohvalu donijelo i ravnatelj, a pisanu ispravu ravnatelj.

**III.       KAZNENE PEDAGOŠKE MJERE**

Članak 10.

Kaznene pedagoške mjere izriču se učenicima radi sprječavanja i otklanjanja negativnih pojava, zbog:

* nemarnog odnosa prema odgojno- obrazovnom radu i učenju
* kršenja kućnog reda
* nekulturnog i neprimjerenog ponašanja
* oštećivanja školske imovine
* ponavljanja kršenja dužnosti i obveza

Članak 11.

Učenici su dužni ispunjavati obveze utvrđene Zakonom, provedbenim propisima i općim aktima Škole.

Zbog povrjede dužnosti i neispunjavanja obveza učenicima se mogu izreći kaznene pedagoške mjere iz članka 2. točka 2. ovog Pravilnika.

Pedagoške mjere ne mogu se izreći prema razrednom odjelu ili obrazovnoj skupini.

Članak 12.

Prijedlog za donošenje pedagoških mjera iz članka 11. ovog Pravilnika može dati:

* svaki učitelj i stručni suradnik pojedinačno
* Razredno vijeće
* Vijeće roditelja
* ravnatelj

Prijedlog za donošenje kaznenih pedagoških mjera ukor, strogi ukor, odgojno-obrazovni tretman produženog stručnog postupka i preseljenje u drugu osnovnu školu podnosi se pisano.

U prijedlogu se moraju opisati mjesto, vrijeme i način počinjenja povrjede dužnosti ili neispunjavanja obveza.

Prijedlog se mora dostaviti najkasnije u roku sedam dana od dana saznanja za počinjenu povrjedu.

Članak 13.

Pedagoške mjere donose se tijekom tekuće školske godine.

Za povrjedu dužnosti i obveza u jednom postupku učeniku se može izreći samo jedna pedagoška mjera.

Članak 14.

Opomena se izriče zbog:

* ometanja drugih učenika u učenju i praćenju nastave
* neopravdanog izostanka s nastave ili drugih aktivnosti do 10 školskih sati
* ometanja učitelja u vrijeme održavanja nastave i drugih oblika odgojno- obrazovnog rada
* neredovitog nošenja školskog pribora i opreme
* učestalog zadržavanja na hodnicima u vrijeme malih odmora
* nepristojnog ponašanja pri zajedničkim posjetima, priredbama, kinu, izložbama, na izletima i sl.

 Opomena može biti usmena i pisana.

 Usmenu opomenu može učeniku izreći svaki učitelj u trenutku uočavanja povrjede, odnosno razrednik. Pisanu opomenu izriče razrednik.

Članak 15.

Pedagošku mjeru UKOR izriče Razredno vijeće zbog:

* neopravdanog izostanka s nastave i drugih oblika odgojno-obrazovnog rada od 11 do 30 školskih sati
* izazivanja sukoba
* oštećivanja školske imovine i imovine drugih učenika, učitelja, drugih radnika i građana
* kršenja kućnog reda
* nemarnog odnosa prema učenju i radu
* nemarnog odnosa za vrijeme dežurstva u školi
* oštećenja knjižnične građe
* ponavljanja povrjede za koju je učeniku već izrečena mjera iz članka 14. ovog Pravilnika.

Članak 16.

Pedagošku mjeru STROGI UKOR izriče Učiteljsko vijeće zbog:

* neopravdanog izostanka s nastave i drugih oblika odgojno-obrazovnog rada od 31 do 40 školskih sati
* trajnijeg izbjegavanja školskih obveza
* ugrožavanja sigurnosti učenika, učitelja, drugih djelatnika i građana
* namjernog uništavanja i krivotvorenja pedagoške dokumentacije
* otuđivanja i težeg oštećenja imovine Škole, drugih učenika, radnika, radnika Škole i građana
* težeg kršenja Kućnog reda
* ponavljanja povrjeda za koje je učeniku izrečena mjera iz članka 15. ovog Pravilnika.

Članak 17.

Pedagošku mjeru ODGOJNO-OBRAZOVNOG TRETMANA PRODUŽENOG STRUČNOG POSTUPKA izriče Učiteljsko vijeće.

Način provođenja mjere odgojno-obrazovnog tretmana produženog stručnog postupka propisuje ministar.

Članak 18.

Pedagošku mjeru PRESELJENJA U DRUGU ŠKOLU izriče Učiteljsko vijeće zbog:

* neopravdanog izostajanja s nastave i drugih oblika odgojno-obrazovnog rada više od 40 školskih sati
* izazivanja tučnjave i fizičkog napada na drugog učenika, radnika Škole ili građanina
* uživanja alkohola ili drugog sredstva ovisnosti ili njihovo unošenje u Školu
* neprimjerenog ponašanja ili činjenja materijalne štete na izletu odnosno ekskurziji
* namjernog nanošenja veće štete Školi, učenicima ili radnicima odnosno građanima
* teško kršenja Kućnog reda
* protupravnog prisvajanja imovine Škole, radnika Škole ili građana
* ponavljanja povrjeda za koje je učeniku već izrečena mjera iz članka 16. ovog Pravilnika

Članak 19.

Pedagošku mjeru opomene izriče razrednik, ukora Razredno vijeće, strogog ukora, odgojno-obrazovnog tretmana produženog stručnog postupka i preseljenja u drugu školu izriče Učiteljsko vijeće.

Članak 20.

Kod izricanja pedagoških mjera iz članka 2. točka 2. ovog Pravilnika škola je dužna poštovati učenikovu mentalnu i socijalnu zrelost, opće stanje, osjetljivost i druge okolnosti koje utječu na njegov razvoj. Pored navedenih činjenica utvrđuju se sve činjenice učenikovog razvoja, obiteljskih i drugih okolnosti u kojima žive, te sve druge važne okolnosti.

Članak 21.

Izricanje pedagoških mjera ne smije biti posljedica osvete, zastrašivanja, ponižavanja učenika niti povrjede njegove osobnosti.

Članak 22.

Protiv pisano izrečenih pedagoških mjera roditelj ili skrbnik učenika ima pravo žalbe.

O žalbama odlučuju:

* O žalbi protiv izrečene pedagoške mjere pisane opomene odlučuje Razredno vijeće.
* O žalbi protiv izrečene pedagoške mjere ukora odlučuje Učiteljsko vijeće.
* O žalbi protiv izrečene pedagoške mjere strogog ukora, odgojno-obrazovnog tretmana produženog stručnog postupka i preseljenja u drugu školu odlučuje ravnatelj.

Žalba se podnosi pismeno ili izjavom u zapisnik u roku od 8 dana od dana primitka rješenja o izrečenoj pedagoškoj mjeri.

Žalba se podnosi tijelu koje je mjeru izreklo.

Žalba odgađa izvršenje pedagoške mjere.

Članak 23.

Tijela škole koja rješavaju u žalbenom postupku, dužna su provesti postupak i donijeti odluku što prije, a najkasnije u roku do 15 dana od dana primitka žalbe.

Tijelo koje rješava o žalbi, može izrečenu mjeru potvrditi, poništiti, ukinuti ili zamijeniti blažom mjerom.

Rješenje žalbenog tijela je konačno.

Članak 24.

Izvršenje rješenja o pedagoškim mjerama izvršava razrednik odnosno ravnatelj u roku od osam dana od dana izvršnosti rješenja.

Pedagošku mjeru preseljenja u drugu školu ravnatelj izvršava u suradnji s Uredom državne uprave, odnosno gradskim uredom koji je dužan u roku od 7 dana odrediti osnovnu školu u kojoj učenik nastavlja školovanje.

Članak 25.

Izvršne pedagoške mjere mogu se evidentirati u pedagoškoj dokumentaciji, odnosno evidenciji u koju se upisuju podatci o praćenju učenika.

Članak 26.

Tijela ovlaštena za predlaganje i donošenje pedagoških mjera dužna su nakon izrečene mjere pratiti uspjeh i ponašanje učenika i svojom aktivnosti nastojati da učenik ispravno shvati smisao izrečene mjere.

Članak 27.

Tijelo koje je donijelo mjeru, ako ocjeni da je donesena mjera imala pravilan učinak na učenika i postigla željenu svrhu, može na kraju obrazovnog razdoblja ili na kraju tekuće školske godinedonijeti odluku o brisanju izrečene mjere.

**IV.    PRIJELAZNE I ZAVRŠNE ODREDBE**

Članak 28.

Ovaj Pravilnik stupa na snagu danom objavljivanja na oglasnoj ploči Škole.

Pravilnik je objavljen 04.11.2011.god. na oglasnoj pločo Škole kao i PŠ Gaboš i Ostrovo.

Članak 29.

Stupanjem na snagu ovog Pravilnika prestaje važiti pravilnik od 25. veljače 2004. godine.

KLASA:602-02-01-01

URBROJ:23188-40-003-05-01/11

U Markušici,03.11.2011.godine

Ravnateljica: Predsjednik Školskog odbora:

mr.sc Jasmina Maksić Radenko Bošković